Na. MARTA OLMO RUBIO, SECRETÀRIA ACCTAL DE L'AJUNTAMENT DE MONCADA 

CERTIFIQUE: Que la Junta de Govern Local, en sessió ordinària celebrada el dia 20 de febrer de 2025, va adoptar el següent acord:

4.- EXPEDIENT 2120681Q: PREMI A LES FALLES 2025. APROVACIÓ BASES I CONVOCATÒRIA
	
Primer.- Les Falles són una festa arrelada a la tradició valenciana, que des de l'any 2016, segons la declaració de la UNESCO, són Patrimoni Immaterial de la Humanitat. 
Segon.- La Junta Central Fallera reconeix el valencià com la llengua preferent de la festa. Entre les comissions falleres hi ha la norma que diu que els cartells que expliquen els seus ninots han d’estar escrits en valencià. 
Tercer.- L’Ajuntament de Montcada col·labora amb estes comissions falleres a través de la Junta Local Fallera, ajudes econòmiques-subvencions destinades a les entitats per les activitats que duen a terme. 
Quart.- La providencia de la regidora de Normalització Lingüística disposa que es tramite aquest expedient per a procedir a l’aprovació de les bases i la convocatòria de II Premis corresponent a l’exercici 2025, sent la seua intenció contribuir a premiar l'ús, la qualitat i correcció del valencià en la retolació de la falla d’acord amb els criteris de l’Acadèmia Valenciana de la Llengua, entitat que segons la Llei 7/1998 de la Generalitat Valenciana de Creació de l’Acadèmia Valenciana de la Llengua té la competència de determinar la normativa oficial del valencià. 
Cinqué.- Existeix una aplicació pressupostària, que és 3330-48000 i un document de retenció de crèdit núm. 202500001629 
Sisé.- L’expedient s’ha fiscalitzat de CONFORMITAT amb la Intervenció municipal: FLP (2025/0066). 
Per tot això, la Junta de Govern Local, per unanimitat, acorda resoldre en el següents termes: 
PRIMER. Aprovar les següents bases i la convocatòria dels II Premis a l’Ús del Valencià en les Falles del municipi de Montcada de l’any 2025. 
“BASES I CONVOCATÒRIA DELS PREMIS A L’ÚS DEL VALENCIÀ EN FALLES 2025 
PRIMER- Poden participar les comissions falleres donades d’alta en el registre municipal. 
SEGON- Els premis són quatre:
Premis al valencià en els monuments fallers: 
Primer premi: 800 euros i banderí acreditatiu. 
Segon premi: 500 euros i banderí acreditatiu. 
Tercer premi: 400 euros i banderí acreditatiu. 
Quart premi: 300 euros i banderí acreditatiu. 
TERCER- Es valora l'ús, la qualitat i correcció del valencià en la retolació de la falla d’acord amb els criteris de l’Acadèmia Valenciana de la Llengua, entitat que segons la Llei 7/1998 de la Generalitat Valenciana de Creació de l’Acadèmia Valenciana de la Llengua té la competència de determinar la normativa oficial del valencià. 
QUART- El jurat pot declarar desert qualsevol premi si estima que els elements presentats no tenen la qualitat suficient. 
CINQUÉ- El jurat estarà format per tres membres: La regidora de Normalització Lingüística de l'Ajuntament de Montcada o persona en qui delegue. Un membre designat per la Junta Local Fallera. La tècnica de Promoció Lingüística de l’Ajuntament de Montcada o persona en qui delegue. 
SISÉ- La decisió del jurat és inapel·lable i en el cas dels textos dels monuments fallers es pot revocar si el jurat, quan verifique in situ les llegendes, comprova que no es corresponen amb el text que es va presentar pel registre d’entrada.”
SEGON.- Publicar la convocatòria dels II Premis a l’Ús del Valencià a les Falles per a l’any 2025 en la Base de Dades Nacional de Subvencions, així com en el Tauler d’Anuncis de la seu electrònica de l’Ajuntament de Montcada. 
TERCER.- Comunicar este Acord a la Intervenció i Tresoreria d’esta entitat local per al seu coneixement i efectes pressupostaris i comptables que resulten procedents. 

I per deixar-ne constància i als efectes oportuns, expedisc el present amb el Vistiplau de la Sra. Alcadesa, fent l'advertiment que la present s'emet abans de ser aprovada l'acta que la continga, d'acord amb el que es preveu en l'art. 206 del Reial decret 2568/86, de 28 de novembre.
